





 **Grant Cymorth Ieuenctid Llywodraeth Cymru 2021-2022 - Proses Ymgeisio**

Bwriad y nodiadau hyn yw cynnig cymorth ac arweiniad i wasanaethau/ darpariaethau Trydydd Sector wrth wneud cais am grant sydd ar gael trwy gyllid a gafwyd mewn partneriaeth â Llywodraeth Cymru, Cyngor Bwrdeistref Sirol Pen-y-bont ar Ogwr (BCBC) a Chymdeithas Sefydliadau Gwirfoddol Pen-y-bont ar Ogwr (BAVO). Mae grantiau bach (hyd at £ 3,000) ar gael i wasanaethau'r sector gwirfoddol gyflenwi darpariaethau mynediad agored i bobl ifanc yn Sir Pen-y-bont ar Ogwr, felly, bydd y nodiadau arweiniol isod yn anelu at gefnogi ac arwain ymgeiswyr trwy gydol y broses:-

**Meini Prawf Ymgeisio am Grant:-**

Fel rhan o'r broses dyrannu grantiau, rhaid i unrhyw wasanaethau sy'n gwneud cais am y cyllid hwn ddangos bod ganddynt y gallu a'r capasiti i gyflawni'r meini prawf canlynol:

1. Cefnogi a/neu gyflenwi darpariaeth gwaith ieuenctid mynediad agored penodol ac wedi'i dargedu, sy'n diwallu angen lleol ac yn targedu'r bobl ifanc fwyaf agored i niwed.
2. Dangos y gallu i weithio'n agos gyda BCBC er mwyn darparu cyfleoedd ychwanegol i bobl ifanc sydd angen cefnogaeth ychwanegol y tu allan i amgylchedd eu hysgol.
3. Mae'n rhaid bod staff gwaith ieuenctid cymwys a ariennir gan y Grant Cymorth Ieuenctid wedi'u cofrestru gyda Chyngor y Gweithlu Addysg. Rhaid cadarnhau hyn cyn dyfarnu unrhyw arian grant llwyddiannus.

**Meini Prawf Ychwanegol:-**

Bydd cyfran o'r grant yn cael ei neilltuo'n benodol ar gyfer darpariaethau a gwasanaethau sy'n gallu darparu gwasanaethau mynediad agored i bobl ifanc trwy gyfrwng y Gymraeg, yn ogystal ag i bobl ifanc ag anghenion dysgu ychwanegol, a/neu anableddau.

**Disgwyliadau Partneriaeth:-**

Disgwylir i ymgeiswyr llwyddiannus barhau i gyfathrebu’n agos â'r corff comisiynu (BCBC) a byddant yn cael eu hannog i gefnogi unrhyw ymarferion monitro a gwerthuso. Bydd datblygu staff hefyd yn flaenoriaeth mewn unrhyw drefniadau partneriaeth rhwng BAVO a BCBC, felly mae'n rhaid i staff sy'n cyflenwi darpariaethau ieuenctid mynediad agored gwblhau ystod o gyfleoedd hyfforddi. Fodd bynnag, ni ddylid defnyddio'r grant hwn i ariannu hyfforddiant generig fel diogelu, iechyd a diogelwch a hylendid bwyd.

Yn ogystal, bydd gofyn i ymgeiswyr llwyddiannus gymryd rhan mewn cyfres o gyfarfodydd gwaith ieuenctid mynediad agored drwy’r grŵp ‘Bridgend Youth Matters’ er mwyn cael y wybodaeth ddiweddaraf am unrhyw ddiweddariadau, rhannu arfer da a llywio unrhyw ddulliau gwerthuso ymhellach.

**Y Broses Ymgeisio am Grant a Dyrannu Grant:-**

Bydd y cais am grant ar gael o ddydd Gwener 6 Awst 2021, a bydd yn cau am 4pm ddydd Gwener 20 Awst 2021. Disgwylir i'r holl ffurflenni cais am grant cyflawn gael eu dychwelyd i owen.shepherd@bridgend.gov.uk. Dyrennir unrhyw grantiau i ymgeiswyr llwyddiannus yn seiliedig ar yr angen a amlygwyd yn yr ardal weithredu. Yn dibynnu ar yr angen a nodwyd trwy gydol y broses ymgeisio, dyrennir cyfran o'r cyllid i bob gwasanaeth llwyddiannus, a fydd yn amrywio rhwng ychydig gannoedd a thair mil o bunnoedd, gan adlewyrchu eu gallu i gyflawni'r meini prawf yn effeithiol. Felly cynghorir ymgeiswyr i ddangos yr angen am ddarpariaethau mynediad agored i bobl ifanc yn yr ardal weithredu mor effeithiol â phosibl.

Bydd pob cais yn cael ei ystyried yn unigol a byddant i gyd yn cael eu hystyried yn unol â'r meini prawf a nodwyd. Bydd system sgorio yn cael ei defnyddio gan y panel a fydd yn ystyried pob cais unigol. Bydd y panel hwn yn cynnwys cynrychiolydd comisiynu o'r Sector Statudol (Cydlynydd Datblygu Ieuenctid), BAVO a chorff enwebedig o'r grŵp ‘Bridgend Youth Matter’, a fydd yn cynrychioli buddiannau gwasanaethau ieuenctid y trydydd sector. Bydd sgorio a dyrannu'r ceisiadau grant yn digwydd yn ystod wythnos 23 Awst 2021, a bydd pob ymgeisydd yn cael gwybod am y canlyniad yn fuan wedi hynny.

**Monitro a Gwerthuso:-**

Disgwylir i ymgeiswyr/darpariaethau llwyddiannus gyflwyno adroddiadau yn erbyn unrhyw ganlyniadau penodol a amlinellir yn eu cais. Yn ogystal, bydd disgwyl iddynt gydymffurfio ag ymweliadau monitro rheolaidd gan y cynrychiolydd comisiynu. Yn ogystal, disgwylir i'r holl wasanaethau/darpariaethau allu dangos galluoedd monitro sylfaenol o ran cyllid a hyfforddiant staff, polisïau a gweithdrefnau a phresenoldeb pobl ifanc. Bydd hyn yn cael ei fonitro trwy ymweliadau rheolaidd gan y cynrychiolydd comisiynu.

***Sylwch: bydd angen tynnu sylw at, a chytuno ar unrhyw wyriad o'r cynnwys y cytunwyd arno yn eich cais, cyn i'r newid hwnnw ddechrau.***

Os oes gennych unrhyw gwestiynau ychwanegol yn ymwneud â'r broses ymgeisio hon, neu ynghylch y grant yn gyffredinol, cysylltwch ag Owen Shepherd on 01656 642697 neu e-bostiwch owen.shepherd@bridgend.gov.uk

**Ffurflen gais - Nodiadau Arweiniol:-**

Bwriad y nodiadau hyn yw arwain ymgeiswyr wrth sicrhau eu bod yn gallu darparu cymaint o fanylion perthnasol â phosibl yn y ffurflen gais.

1. ***Manylion y Sefydliad/Darpariaeth*** - Mae'r adran hon yn gofyn i chi ddangos y math o ddarpariaeth mynediad agored y gallwch ei gynnig i bobl ifanc. Defnyddiwch yr adran hon i ddangos sut y bydd y grant yn caniatáu i chi gyflawni, neu wella darpariaeth mynediad agored i bobl ifanc. Yn ogystal, lle bo hynny'n bosibl, dylid atodi ac anfon yr holl wybodaeth ychwanegol a fydd yn cefnogi'ch cais. Bydd y rhain yn cynnwys datganiadau cenhadaeth, cynlluniau gweithredu, amcangyfrifon ariannol (gweler y rhestr), a bydd pob un ohonynt yn cefnogi'ch cais.
2. **Angen Lleol i Bobl Ifanc** - Cynghorir ymgeiswyr i lenwi'r adran hon gymaint â phosibl er mwyn dangos lefel yr angen i bobl ifanc yn eich ardal weithredu. Bydd cyfran y wybodaeth a gyflwynir yn yr adran hon yn cefnogi'r broses ymgeisio a bydd yn cyfrannu at y swm y bydd y panel yn ei ddyrannu i'r ddarpariaeth.
3. **Gwybodaeth am Staff -** Rhowch gymaint o wybodaeth â phosib o ran staff a gwirfoddolwyr sy'n cefnogi wrth ddarparu'r ddarpariaeth. Bydd hyn yn caniatáu i'r panel eich cefnogi chi i dderbyn unrhyw gymorth, cefnogaeth a/neu hyfforddiant ychwanegol a fydd ar gael trwy BAVO mewn cydweithrediad â'r broses ymgeisio am grant hon.